કચ્છના રાજવી રાવ ખેંગારજી ત્રીજાનાં લગ્ન સમયે ૧૮૮૪માં કચ્છની વિખ્યાત હસ્તકલાઓની વસ્તુઓનું પ્રદર્શન યોજાયું હતું. જેમાં ૫૯૦૦ જેટલી વસ્તુઓ પ્રદર્શિત કરાઇ હતી. લગ્ન સમારોહ પછી આ પ્રદર્શનમાંથી રૂ.૩૩૦૦ની કિંમતની વસ્તુઓનો સંગ્રહ કાયમી રીતે રાખવાનું નક્કી કરાયું અને તે માટે એક ખાસ ઇમારત બનાવાઇ. જેનું ભૂમિપૂજન તે સમયના મુંબઇના ગવર્નર સર જેમ્સ ફર્ગ્યુસને કર્યું હતું. ૩૨ હજારના ખર્ચે બનેલી બે માળની ઇમારતમાં મ્યુઝિયમ બનાવાયું અને તેને ફર્ગ્યુસન મ્યુઝિયમનું નામ અપાયું. સ્વતંત્રતા સુધી રાજા માત્ર પોતાના અંગત મહેમાનોને જ તે બતાવતા. સામાન્ય જનતા માટે તો પ્રસંગોપાત જ ખુલ્લુ મુકાતું, પરંતુ આઝાદી પછી બધા લોકો તે જોઇ શકતા અને તેથી તેનું નામ કચ્છ મ્યુઝિયમ રખાયું હતું.